MEDDELELSE FRA KOMMISSIONEN

Fuld udnyttelse af fordelene ved EU’s digitale covidcertifikater:

støtte af borgernes frie bevægelighed og genopretningen af lufttransportsektoren ved hjælp af retningslinjer og henstillinger til EU-medlemsstaterne

(2021/C 313/02)

1. Indledning

EU’s digitale covidcertifikat (1) blev taget i anvendelse i alle Den Europæiske Unions medlemsstater den 1. juli 2021. Der er med succes udrullet et digitalt EU-system for gratis at kunne udstede, kontrollere og acceptere certifikater, der dokumenterer, at en person er vaccineret, testet negativ for sars-CoV-2 eller er kommet sig efter have været smittet med covid-19. I fællesskab har Europa-Kommissionen, Europa-Parlamentet, Rådet og de nationale myndigheder fra bunden opbygget et system, der bidrager til at genoprette den frie bevægelighed inden for Unionen, og gjort det operationelt på rekordtid. Sammen med den vellykkede vaccinationskampagne, som er en milepæl i bekæmpelsen af pandemien, vil EU’s digitale covidcertifikat have en betydelig positiv indvirkning på borgernes og indbyggernes dagligdag i EU. Dette suppleres af andre initiativer, der hjælper borgerne med at udøve deres ret til fri bevægelighed, som f.eks. den koordinerede tilgang til restriktioner for den frie bevægelighed som reaktion på covid-19-pandemien, som blev vedtaget ved Rådets henstilling (EU) 2020/1475 (2), og de derved fastsatte ugentlige farvelagte rejsevejledninger, som offentliggøres af Det Europæiske Center for Forebyggelse af og Kontrol med Sygdomme (ECDC) (3), informationsplatformen Re-Open EU (4) og det europæiske covid-19-Safety Seal-mærke for virksomheder i turistbranchen (5).

Der gik knap fire måneder fra, at Kommissionen fremlagde lovgivningsforslaget, til at EU’s digitale covidcertifikat blev taget i brug — hvilket endnu en gang viser den reelle merværdi af europæisk samarbejde. Dette er blevet muliggjort takket være EU-lovgiveres og europæiske og nationale tekniske eksperters engagement og indsats i alle medlemsstater og i erhvervslivet. Udbredelsen af EU’s digitale covidcertifikat sætter også nye rekorder, idet der allerede er udstedt mere end 270 mio. digitale certifikater, hvilket viser den store interesse i at anvende EU’s digitale covidcertifikat. Certifikaterne er allerede interoperable i mere end 30 lande. Det overordnede mål om at lette udøvelsen af retten til fri bevægelighed i Unionen under covid-19-pandemien som fastsat i forordningerne om EU’s digitale covidcertifikat er meget tættere på at være nået takket være ibrugtagningen af EU’s digitale covidcertifikat.

EU’s digitale covidcertifikat kommer på et tidspunkt, hvor næsten to tredjedele af den voksne befolkning i EU har fået mindst én dosis af en covid-19-vaccine, og Unionen har modtaget tilstrækkeligt med vaccinedoser til at nå sit mål om fuldt ud at vaccinere mindst 70 % af den voksne befolkning inden udgangen af sommeren 2021.

Flyrejser er et af de første anvendelsesscenarier, hvor EU’s digitale covidcertifikat benyttes i stor stil. I begyndelsen af juli 2021 var lufttrafikken steget med 20 %, og den forventes i juli måned at nå op på mere end 60 % af trafikniveauet i 2019 (6). Lufttrafikmængden fortsætter med at stige gradvist hen over sommeren, efterhånden som borgere og indbyggere i EU igen ønsker at nyde godt af deres ret til fri bevægelighed — hvad enten det er i forbindelse med ferie, besøg hos venner og familie eller i arbejdsmæssige sammenhænge. Rejsebranchen og turismesektoren forventes at drage stor fordel af udbredelsen af EU’s digitale covidcertifikat. Den hastigt stigende lufttrafik vidner om EU’s digitale covidcertifikats potentiale med hensyn til at styrke genopretningen og samtidig holde pandemien under kontrol. Samtidig gør et højere antal flypassagerer det påkrævet, at alle involverede aktører sikrer en gnidningsløs gennemførelse, navnlig med hensyn til kontrol af certifikaterne. Som anført nedenfor har en undersøgelse foretaget af Kommissionen vist, at der i øjeblikket er 15 forskellige kombinationer af kontrol af EU’s digitale covidcertifikat, hvoraf nogle synes at indebære unødige overlap. Som anført i Den Europæiske Unions Luftfartssikkerhedsagentur (EASA) og ECDC’s covid-19-protokol om sundhedssikkerhed inden for luftfart er der, hvis kontrollen er foretaget på pålidelig vis inden afrejse, ingen lægelig begrundelse for yderligere kontrol af samme certifikat senere på rejsen. En koordineret tilgang vil bidrage til at undgå et eventuelt pres på lufttransportsystemerne og gøre det muligt at høste de fulde fordele ved EU’s digitale covidcertifikat både hvad angår sundhedspolitik og de enkelte rejsendes bekvemmelighed og sundhed.

Antallet af flyrejser til og fra tredjelande er stadig lavt. Selv om EU’s digitale covidcertifikat hovedsagelig er udviklet for at lette rejser inden for Unionen, har det potentiale til at blive den globale standard, der letter internationale rejser. Systemet blev fra starten udformet som en open source-løsning, der skulle bidrage til den fælles bekæmpelse af pandemien.

Alle partnere i Det Europæiske Økonomiske Samarbejdsområde (EØS) og Schweiz er allerede integreret i systemet for EU’s digitale covidcertifikat (7). Som fastsat i forordningen deltager Kommissionen også aktivt i multilateralt arbejde om digitale certifikater, navnlig inden for rammerne af Organisationen for International Civil Luftfart (ICAO) og Verdenssundhedsorganisationen (WHO), for at sikre høje standarder og interoperabilitet. Derudover har mange internationale partnere taget bilateral kontakt til EU for at lære mere om systemet for EU’s digitale covidcertifikat. Alle tekniske specifikationer er offentligt tilgængelige (8), og Europa-Kommissionen arbejder allerede sammen med interesserede internationale partnere, der ønsker at indføre et sikkert kontrolsystem for digitale covid-19-certifikater og anvende systemet for EU’s digitale covidcertifikat.

2. Kontrol af EU’s digitale covidcertifikat i forbindelse med flyrejser

EU’s digitale covidcertifikat har til formål at gøre det lettere for indehaverne at udøve deres ret til fri bevægelighed (9) under covid-19-pandemien. Det giver medlemsstaterne et pålideligt redskab til at kontrollere overholdelsen af de restriktioner for den frie bevægelighed, der er indført som reaktion på covid-19-pandemien (10).

Sikker kontrol er et centralt aspekt, som tilgodeses med EU’s digitale covidcertifikat. EU-medlemsstaterne afgør inden for de rammer, der er fastsat ved forordning (EU) 2021/953 (11), om, hvornår og hvordan EU’s digitale covidcertifikat skal kontrolleres. En koordineret tilgang kan bidrage til at strømline processen. EU-medlemsstaterne foretager kontrol på en række forskellige måder for at gennemføre visse folkesundhedsmæssige foranstaltninger såsom indrejsekrav i forbindelse med grænseoverskridende rejser. I artikel 3, stk. 9, i forordning (EU) 2021/953 fastsættes det, at operatører af grænseoverskridende passagertransporttjenester, der er udpeget til at foretage kontrol, skal sikre, at kontrollen af EU’s digitale covidcertifikat er integreret i driften af grænseoverskridende transportinfrastrukturer såsom lufthavne, havne og jernbane- og busstationer, hvor det er relevant.

Det er af afgørende betydning, at medlemsstaterne hurtigt informerer borgere og operatører om de foranstaltninger, der træffes for at ophæve eller indføre rejserestriktioner. Medlemsstaterne er inden for rammerne af e-sundhedsnetværket med støtte fra Kommissionen blevet enige om et sæt retningslinjer (12) for kodificering af valideringsregler, som vil bidrage betydeligt til kontrolproceduren.

Sammen med kravet om udfyldelse af kontaktopsporingsformularer (»Passenger Locator Forms« — PLF), som EU-medlemsstaterne har indført, har den digitale kontrol af de digitale certifikater til formål at forebygge flaskehalse og dermed reducere eventuelle ventetider i forbindelse med trængsel og kødannelse i lufthavne, navnlig i spidsbelastningsperioder. Trængsel bør forebygges for at mindske risikoen for eventuel covid-19-smitte. Den konkrete måde og tidspunktet for kontrol vil have indvirkning på, i hvor høj grad flaskehalse undgås. Lufthavne og luftfartsselskaber har indtil videre taget skridt til at håndtere den stigende passagerstrøm, f.eks. ved at genåbne lukkede terminaler og øge antallet af medarbejdere ved check-in- eller informationsskranker. Det har bidraget til at håndtere den første stigning i antallet af passager, men der er risiko for, at det ikke er tilstrækkeligt til at dække de kapacitetsbehov, der forventes senere i sommeren 2021. De lufthavne, der allerede var overbelastede i 2019, vil sandsynligvis nå deres kapacitetsgrænse ved 50-60 % af trafikniveauet i 2019. Selv om situationen endnu ikke har ført til betydelige overbelastninger, oplevede lufthavnene i EU allerede i begyndelsen af juli 2021 en passagertrafik på ca. 45 % af niveauet i 2019. En gnidningsløs passageroplevelse uden afbrydelser vil gøre det muligt for operatørerne at håndtere en stigning i flypassagertrafikken i de kommende uger.

I nogle EU-medlemsstater kontrollerer luftfartsoperatører EU’s digitale covidcertifikat, og derfor er det vigtigt, at de har den nødvendige kontrolsoftware. Ifølge en nylig undersøgelse foretaget af Airports Council International Europe (ACI Europe) er de største problemer, som operatørerne er stødt på, mangedoblingen af kontroller (64 %) og kontrol i lufthavnene (54 %). I samme undersøgelse oplyste 82 % af operatørerne, at EU’s digitale covidcertifikater ikke kontrolleres uden for lufthavnen før afgang (13). I nogle EU-medlemsstater adskiller visse regler sig fortsat fra e-sundhedsnetværkets EU-dækkende retningslinjer.

Det fremgik af en undersøgelse blandt EU-medlemsstaterne om, hvordan EU’s digitale covidcertifikat kontrolleres i forbindelse med flyrejser, at kontrolproceduren i øjeblikket er tilrettelagt på 15 forskellige måder. Nogle EU-medlemsstater har f.eks. besluttet at pålægge lufthavnene ansvaret for at kontrollere EU’s digitale covidcertifikat, mens andre har pålagt luftfartsselskaberne denne forpligtelse, og atter andre har lagt ansvaret på begge. Mange EU-medlemsstater har også valgt at lade offentlige myndigheder kontrollere EU’s digitale covidcertifikat for indrejsende passagerer. Selv om EU’s digitale covidcertifikat er udviklet blandt andet som et redskab til at lette rejser uden hindringer, navnlig inden for Schengenområdet, er det vigtigt at understrege, at EU’s digitale covidcertifikat hverken er et rejsedokument eller en forudsætning for at kunne rejse (14).

EU’s indre luftfartsmarked har brug for EU’s digitale covidcertifikat som et redskab til at håndtere de øgede passagerstrømme i sommermånederne i 2021 og under genopretningen. Efter den kollektive succes med hensyn til ibrugtagningen af EU’s digitale covidcertifikat skal det næste skridt være yderligere at fremme sikker og gnidningsløs rejse under pandemien.

Europa-Kommissionens tjenestegrene offentliggjorde den 28. juni 2021 operationelle anbefalinger i en meddelelse med titlen »Making the most of the EU Digital COVID Certificates in aviation: Recommendations and guidance for Member States« (15) (foreligger ikke på dansk). Den 30. juni 2021 godkendte e-sundhedsnetværket, som består af nationale sundhedseksperter, et vejledende dokument (16), der fastlægger tekniske og operationelle elementer med hensyn til anvendelse af EU’s digitale covidcertifikat i forbindelse med flyrejser. Dokumentet indeholder en række kontrolmuligheder, som er både juridisk (dvs. fra et EU-databeskyttelsesperspektiv i fuld overensstemmelse med GDPR (17)) og teknisk mulige.

Denne meddelelse har til formål at opstille overordnede principper, bedste praksis, anbefalinger til og vejledning for EU-medlemsstaterne med henblik på at lette kontrollen af EU’s digitale covidcertifikat inden for luftfart i højsæsonen for sommerrejser og tiden derefter. Dette vil være mest relevant i første omgang for flyrejser, men bør gradvist udbredes til andre transportformer (f.eks. færger, krydstogtskibe og jernbane- og vejtransport), hvor det er muligt og under hensyntagen til deres særlige karakteristika.

3. Anbefalet tilgang

Dette afsnit indeholder en række retningslinjer og anbefalinger, som er rettet til EU-medlemsstaterne. Luftfartsselskaber og lufthavne vil som den nærmeste kontakt til passagererne også spille en vigtig rolle og have et vigtigt ansvar for fuldt ud at udnytte fordelene ved EU’s digitale covidcertifikat på luftfartsområdet.

I forordning (EU) 2021/953 er det fastsat, at hvor medlemsstaterne accepterer EU’s digitale covidcertifikat, afholder de sig fra at indføre yderligere restriktioner for den frie bevægelighed såsom yderligere rejserelateret testning for sars-CoV-2-infektion eller rejserelateret karantæne eller selvisolering, medmindre de er nødvendige og forholdsmæssige med det formål at beskytte folkesundheden som reaktion på covid-19-pandemien, idet der også tages hensyn til den foreliggende videnskabelige dokumentation, herunder epidemiologiske data offentliggjort af ECDC på grundlag af henstilling (EU) 2020/1475, jf. dog medlemsstaternes kompetence til at indføre restriktioner af hensyn til folkesundheden. I henstilling (EU) 2020/1475 præciseres det, at EU-medlemsstaterne, når de vedtager og anvender restriktioner for den frie bevægelighed, bør overholde EU-rettens principper, særligt proportionalitetsprincippet og princippet om ikkeforskelsbehandling, og de bør handle på en koordineret måde.

For at øge gennemskueligheden for passagererne og sikre en problemfri rejseoplevelse uden afbrydelser må alle aktører i kontrolproceduren være fuldt ud bevidste om deres rolle og påkrævede arbejdsopgaver. For at sikre en gnidningsløs gennemførelse af EU’s digitale covidcertifikat er det afgørende, at alle EU-medlemsstaterne giver relevante interessenter og den brede offentlighed klare, fyldestgørende og rettidige oplysninger om eventuelle restriktioner for den frie bevægelighed. EU-medlemsstaterne bør sikre, at de oplysninger, der offentliggøres på Re-open EU-webstedet, er komplette, ajourførte og letforståelige, hvad angår både EU-medlemsstaterne og tredjelande.

Medlemsstaterne bør også ajourføre og offentliggøre de gældende valideringsregler i fuld åbenhed. Reglerne bør offentliggøres på EU’s digitale covidcertifikat-gateway, som understøtter denne funktion og videreformidler oplysningerne til kontrol- og tegnebogsapps. Reglerne bør desuden stilles til rådighed på Re-open EU-webstedet. Af hensyn til gennemsigtigheden bør reglerne klart angive alle relevante oplysninger, f.eks. lister over de vacciner, for hvilke certifikater accepteres. Passagererne har ikke altid let ved at gennemskue de oplysninger, som medlemsstaterne for indeværende offentliggør.

EU-medlemsstaterne bør sikre, at luftfartsselskaber, lufthavnspersonale eller andre aktører med beføjelse til at kontrollere EU’s digitale covidcertifikater, informeres fuldt ud om deres relevante roller og påkrævede arbejdsopgaver. Disse oplysninger bør også gøres offentligt tilgængelige, således at passagererne oplyses om de punkter, hvor de kan forvente relevant kontrol.

— Anbefaling 1: EU-medlemsstaterne bør sikre, at operatører og rejsende får komplette, forståelige og rettidige oplysninger om kontrolkrav og -procedurer.

— Anbefaling 2: EU-medlemsstaterne bør sikre, at de oplysninger, der offentliggøres på Re-open EU-webstedet, er komplette, ajourførte og letforståelige.

Udviklingen af interoperable digitale EU-covidcertifikater markerer et hidtil uset tiltag, som skal forebygge et kludetæppe af individuelle digitale certifikater baseret på forskellige tekniske specifikationer i de enkelte EU-medlemsstater. EU-medlemsstaterne har via e-sundhedsnetværket godkendt et vejledende dokument om regler for kontrol af EU’s digitale covidcertifikat for ikke blot at gøre det muligt at kontrollere certifikatets ægthed, men også sikre, at det er i overensstemmelse med de tilknyttede rejseregler. Når luftfartsselskaber eller lufthavnsoperatører pålægges at kontrollere EU’s digitale covidcertifikater, bør EU-medlemsstaterne offentliggøre og ajourføre valideringsreglerne. Det skal være muligt at forelægge EU’s digitale covidcertifikat personligt i afgangslufthavnen og få foretaget en manuel kontrol ifølge de gældende forretningsregler, men operatørerne og myndighederne bør også støtte procedurerne for elektronisk kontrol ifølge forretningsreglerne. Derved fremskyndes kontrolproceduren.

— Anbefaling 3: EU-medlemsstaterne bør integrere de gældende rejseregler i kontrolprocedurerne og give operatørerne adgang til en kontrolapp, som kontrollerer efterlevelsen af de respektive regler i forhold til retningslinjerne for de kontrolregler, der er vedtaget af e-sundhedsnetværket (18).

— Anbefaling 4: EU-medlemsstaterne bør stille rejsekontrolreglerne til rådighed og løbende holde dem ajour på EU’s digitale covidcertifikat-gateway.

— Anbefaling 5: EU-medlemsstaterne bør om muligt anvende elektronisk kontrol i overensstemmelse med e-sundhedsnetværkets relevante retningslinjer.

EU’s digitale covidcertifikater bygger på en tillidsramme, som Kommissionen og medlemsstaterne har vedtaget, oprettet og vedligeholdt i overensstemmelse med de gældende regler i forordning (EU) 2021/953. Denne tillidsramme sikrer en pålidelig og sikker udstedelse og kontrol af certifikaterne. Hvis kontrollen er gennemført pålideligt inden afrejsen, er det som anført i EASA/ECDC’s covid-19-protokol om sundhedssikkerhed inden for luftfart (19) svært ud fra et epidemiologisk synspunkt at begrunde en yderligere kontrol af det samme certifikat senere på rejsen. En sådan overlapning bør undgås. Medlemsstaterne bør derfor i hovedreglen kontrollere EU’s digitale covidcertifikat inden afrejsen. Set ud fra et sundhedssikkerhedsmæssigt synspunkt vil dette også bidrage til at mindske risikoen for, at syge passagerer rejser. Kontrol ved ankomsten kan foretages efter en risikobaseret tilgang.

For at undgå dobbeltkontrol, der foretages af mere end én aktør (f.eks. af luftfartsoperatører og offentlige myndigheder), bør der så vidt muligt gennemføres »one-stop«-ordninger ved afgang mellem myndigheder, lufthavne og luftfartsselskaber. EU-medlemsstaterne bør derfor undgå at pålægge mere end én kontrol af EU’s digitale covidcertifikater under rejser ad luftvejen (f.eks. ved indtjekning i lufthavnen og på ny ved ombordstigning). Det er værd at bemærke, at et eventuelt krav om kontrol af certifikater, der indføres ved forordning (EU) 2021/953, ikke i sig selv berettiger til en midlertidig genindførelse af grænsekontrollen ved de indre grænser.

Ifølge EASA/ECDC’s ovennævnte covid-19-protokol om sundhedssikkerhed inden for luftfart er den mest effektive løsning ud fra et lægeligt perspektiv at kontrollere EU’s digitale covidcertifikat forud for ankomsten til afgangslufthavnen. På nuværende tidspunkt oplyser 82 % af lufthavnsoperatørerne imidlertid, at EU’s digitale covidcertifikater ikke kontrolleres uden for lufthavnene før afgang (20). EU-medlemsstaterne og transportvirksomhederne opfordres kraftigt til at sikre, at kontrollen udføres så tidligt som muligt, helst i forbindelse med et luftfartsselskabs onlinecheck-in-procedure eller via en EU-medlemsstats webportal/tjeneste, forudsat at dette sker i overensstemmelse med artikel 4, stk. 2, i forordning (EU) 2021/953.

Når ankomstmedlemsstaten giver afkald på visse sundhedsrelaterede rejserestriktioner for de rejsende, der er i besiddelse af EU’s digitale covidcertifikat eller andet bevis, bør afgangsmedlemsstaten sikre, at alle passagerer har forelagt deres digitale EU-covidcertifikater, inden de går om bord på flyet. Selv om kontrol uden for lufthavnene altid bør foretrækkes, bør certifikater fra alle passagerer, der ikke har forelagt dem uden for lufthavnen, i så tilfælde kontrolleres i afgangslufthavnen. Når der foretages kontrol i lufthavne, bør de anvendte ressourcer stå i et rimeligt forhold til kontrolomfanget for at sikre en jævn passagerstrøm til enhver tid.

Samarbejdet mellem medlemsstaterne og transportselskaberne er afgørende for at virkeliggøre disse løsninger, hvilket kræver en yderligere indsats for at sikre, at de bygger på afprøvede løsninger. Dette vil sikre, at de gavnlige virkninger af EU’s digitale covidcertifikat for passagerernes bekvemmelighed og passagerstrømmen ikke undergraves af kontrolproceduren i lufthavnen, hvilket begrænser den potentielle sundhedsrisiko. Efter e-sundhedsnetværkets opfattelse kan denne løsning imidlertid kræve omfattende udviklings- og testtid, hvilket kan udmønte sig i en gennemførelse efter sommeren 2021 (21).

EU’s digitale covidcertifikat og databeskyttelse Med EU’s digitale covidcertifikats tillidsramme sikres databeskyttelse på højeste niveau i overensstemmelse med Europa-Parlamentets og Rådets forordning (EU) 2016/679 (22) (»GDPR«). Transportvirksomheder såsom luftfartsselskaber må behandle de oplysninger, der er nødvendige for at opfylde de kontrolforpligtelser, der følger af den gældende nationale lovgivning, forudsat at de ikke opbevarer de personoplysninger, der er indeholdt i QR-koderne, således som det udtrykkeligt er anført i forordningen. Det indebærer, at det retsgrundlag, der er nødvendigt for at give luftfartsselskaberne mulighed for at kontrollere EU’s digitale covidcertifikater, allerede finder anvendelse i forbindelse med onlinecheck-in-proceduren, hvilket kan forebygge flaskehalse og trængsel i lufthavne.

— Anbefaling 6: EU-medlemsstaterne bør sikre, at kontrollen af EU’s digitale covidcertifikater udføres så tidligt som muligt og helst forud for passagerens ankomst til afgangslufthavnen.

— Anbefaling 7: EU-medlemsstaterne bør sikre, at operatørerne har beføjelse til at kontrollere EU’s digitale covidcertifikater, og at de samarbejder med luftfartsselskaberne om at lette integrationen af kontrolproceduren i check-in-procedurerne i overensstemmelse med bestemmelserne i forordningen om EU’s digitale covidcertifikat.

Rejserelaterede foranstaltninger såsom kontaktopsporingsformularen (PLF) eller EU’s digitale covidcertifikat er supplerende værktøjer til støtte for en sikker genoptagelse af rejseaktiviteterne, samtidig med at EU-medlemsstaternes kontaktopsporingskapacitet styrkes, og smitterisikoen mindskes. Ideelt set medfører de så få ulemper som muligt for de rejsendes rejseoplevelse. Indsamlingen af PLF bør ligesom kontrollen af EU’s digitale covidcertifikat ske så tidligt som muligt og helst forud for passagerens ankomst til afgangslufthavnen for at undgå flere procedurer for passagererne.

Mulige scenarier Før ankomsten til afgangslufthavnen kan to mulige scenarier for kontrol af EU’s digitale covidcertifikat overvejes: 1) Kontrol i forbindelse med luftfartsselskabets onlinecheck-in: Dette scenarie rummer de operationelle fordele ved at kontrollere passagerernes sundhedsrelaterede dokumenter på ét sted og forud for ankomsten til afgangslufthavnen, og den tekniske gennemførelse bliver ikke alt for kompleks. Desuden bør det erindres, at forordning (EU) 2021/953 og den generelle forordning om databeskyttelse giver transportselskaberne mulighed for at behandle sundhedsoplysninger, så længe de ikke lagres, forudsat at en sådan anvendelse er fastsat ved national lovgivning. 2) Kontrol af rejsedokumenter via specifikke apps og en webtjeneste, der udvikles i overensstemmelse med forordning (EU) 2021/953. I dette scenarie kan det overvejes at kombinere kontrollen af EU’s digitale covidcertifikat med medlemsstatens kontaktopsporingsformular (i digitalt format) og andre sundhedsforanstaltninger/-krav. Dette scenarie vil også indebære den fordel, at passagerernes sundhedsdokumenter kontrolleres ét sted og forud for ankomsten til afgangslufthavnen. Da den anden løsning ikke er til rådighed i de fleste medlemsstater og kræver tid til udvikling og afprøvning, bør medlemsstaterne og Kommissionen samarbejde med henblik på en gennemførelse så hurtigt som muligt efter sommeren 2021 (jf. afsnit 6.1 i e-sundhedsnetværkets vejledning om validering af EU’s digitale covidcertifikat i forbindelse med lufttransport) (23).

— Anbefaling 8: EU-medlemsstaterne bør arbejde for en bedre koordinering af kontrollen af kontaktopsporingsformularer (PLF) og EU’s digitale covidcertifikater. EU-medlemsstaterne bør sikre et tæt samarbejde med transportvirksomheder, således at EU’s digitale covidcertifikater kan kontrolleres samtidig med indsamlingen af andre rejserelaterede oplysninger såsom PLF.

— Anbefaling 9: EU-medlemsstaterne bør arbejde hen imod løsninger, der kan understøtte kontrollen af EU’s digitale covidcertifikater og indsamlingen af PLF-data med det mål at introducere dette element i løbet af efteråret i indeværende år.

4. Konklusion

Den hurtige udvikling og ibrugtagning af EU’s digitale covidcertifikat markerer en milepæl og udgør et vigtigt bidrag i kampen mod pandemien. Den viser tydeligt, hvordan Europa kan skabe konkrete resultater på rekordtid med en gunstig indvirkning på tilværelsen for hundredvis af millioner EU-borgere, indbyggere og besøgende. Takket være EU’s digitale covidcertifikats pålidelighed og brugervenlighed underbygges genoprettelsen af den frie bevægelighed i Europa, samtidig med at et højt niveau af kontrol med pandemien opretholdes, og det er et centralt element i genopretningen af rejsebranchen og turismesektoren, som har været blandt de hårdest ramte af pandemien. Med EU’s digitale covidcertifikat har Europa-Kommissionen, Europa-Parlamentet og Rådet og EU-medlemsstaterne forenet kræfterne og ydet en enorm indsats for at udvikle de nødvendige remedier med henblik på at sikre indførelsen heraf i rette tid til sommerrejsesæsonen 2021. Der arbejdes også på at udvide anerkendelsen af EU’s digitale covidcertifikat og lignende sundhedsbeviser til og fra tredjelande som grundlag for gensidigt at genåbne for den internationale rejseaktivitet, hvis den epidemiologiske situation tillader det.

Harmoniseringen og digitaliseringen af kontrolprotokoller er afgørende for at give de europæiske rejsende en problemfri rejseoplevelse. Hensigten med retningslinjerne og de overordnede principper i denne meddelelse er at bidrage til en gnidningsløs rejseoplevelse. Kommissionen opfordrer medlemsstaterne og alle aktører, der medvirker i lufttransportøkosystemet, til at arbejde sammen om en bedre koordineret gennemførelse af EU’s digitale covidcertifikat på grundlag af anbefalingerne i denne meddelelse. Denne anbefalede tilgang for luftfartssektoren kan gradvist også anvendes for andre transportformers vedkommende.

(1) Europa-Parlamentets og Rådets forordning (EU) 2021/953 af 14. juni 2021 om en ramme for udstedelse, kontrol og accept af interoperable covid-19-vaccinations-, test- og restitutionscertifikater (EU’s digitale covidcertifikat) for at lette fri bevægelighed under covid-19-pandemien (EUT L 211 af 15.6.2021, s. 1) og Europa-Parlamentets og Rådets forordning (EU) 2021/954 af 14. juni 2021 om en ramme for udstedelse, kontrol og accept af interoperable covid-19-vaccinations-, test- og restitutionscertifikater (EU’s digitale covidcertifikat) for så vidt angår tredjelandsstatsborgere, der lovligt opholder sig eller bor på medlemsstaternes område under covid-19-pandemien (EUT L 211 af 15.6.2021, s. 24).

(2) Rådets henstilling (EU) 2020/1475 af 13. oktober 2020 om en koordineret tilgang til restriktioner for den frie bevægelighed som reaktion på covid-19-pandemien (EUT L 337 af 14.10.2020, s. 3).

(3) https://www.ecdc.europa.eu/en/covid-19/situation-updates/weekly-maps-coordinated-restriction-free-movement

(4) https://reopen.europa.eu/

(5) https://ec.europa.eu/growth/content/new-european-tourism-covid-19-safety-seal-available_da

(6) Eurocontrol, daglig trafikmængde, Network Manager Area, 8. juli 2021 (https://www.eurocontrol.int/Economics/DailyTrafficVariation-States.html?ectl-public).

(7) Covid-19-vaccinations-, test- og restitutionscertifikater udstedt af Schweiz i overensstemmelse med den schweiziske covid-19-certifikatbekendtgørelse anses allerede for at svare til dem, der er udstedt i overensstemmelse med forordning (EU) 2021/953, jf. Kommissionens gennemførelsesafgørelse (EU) 2021/1126 af 8. juli 2021 om ligestilling af covid-19-certifikater, der udstedes af Schweiz, med certifikater, der udstedes i overensstemmelse med Europa-Parlamentets og Rådets forordning (EU) 2021/953 (EUT L 243 af 9.7.2021, s. 49).

(8) Specifikationerne for EU’s digitale covidcertifikat, som omfatter datastruktur og kodningsmekanismer, herunder QR-koden, som sikrer, at alle certifikater kan læses og kontrolleres, uanset om de er digitale eller i papirform, kan findes påhttps://ec.europa.eu/health/ehealth/covid-19_da

(9) Som fastsat i artikel 21 i traktaten om Den Europæiske Unions funktionsmåde og gennemført ved direktiv 2004/38/EF.

(10) Betragtning 6 i forordning (EU) 2021/953.

(11) De personoplysninger, der medtages i EU’s digitale covidcertifikat, skal behandles af bestemmelses- eller transitmedlemsstatens kompetente myndigheder eller af operatører af grænseoverskridende passagertransporttjenester, der i henhold til national ret er forpligtet til at gennemføre visse folkesundhedsmæssige foranstaltninger under covid-19-pandemien, udelukkende med det formål at kontrollere og bekræfte indehaverens vaccination, testresultat eller restitution, jf. artikel 10, stk. 3, i forordning (EU) 2021/953. Med henblik herpå skal personoplysningerne begrænses til, hvad der er strengt nødvendigt. De personoplysninger, hvortil der gives adgang efter nævnte stykke, må ikke opbevares. Ifølge betragtning 30 i forordningen bør de unionsborgere eller deres familiemedlemmer, der ikke er i besiddelse af et vaccinationscertifikat, der overholder kravene i forordningen, gives enhver rimelig mulighed for på anden måde at bevise, at de bør nyde godt af den fravigelse af de relevante restriktioner for den frie bevægelighed, som ydes af en medlemsstat til indehavere af vaccinationscertifikater.

(12) https://ec.europa.eu/health/sites/default/files/ehealth/docs/eu-dcc_validation-rules_en.pdf

(13) På grundlag af 27 operatører og 92 lufthavne i 19 europæiske lande (Belgien, Finland, Frankrig, Grækenland, Irland, Italien, Letland, Litauen, Nederlandene, Polen, Portugal, Rumænien, Schweiz, Spanien, Sverige, Tyskland, Ungarn og Østrig). Disse lufthavne tegner sig for 58 % af det samlede antal passagerer i EU, EØS og Schweiz.

(14) EU’s digitale covidcertifikat har til formål at lette udøvelsen af retten til at færdes og opholde sig frit på medlemsstaternes område ved at skabe en bindende og umiddelbart gældende fælles ramme i alle medlemsstater. Denne fælles ramme bør bidrage til på en koordineret måde at lette den gradvise ophævelse af restriktioner for den frie bevægelighed, der i overensstemmelse med EU-retten er indført af medlemsstaterne med henblik på at begrænse spredningen af sars-CoV-2. Under alle omstændigheder bør medlemsstaterne ikke begrænse den frie bevægelighed for personer, der rejser til eller fra en anden medlemsstats områder, som er klassificeret som »grønne«, jf. punkt 12 i Rådets henstilling (EU) 2020/1475. Disse personer bør derfor ikke være forpligtede til at fremvise et digitalt covidcertifikat.

(15) https://ec.europa.eu/transport/modes/air/news/2021-06-28-eu-digital-covid-certificates-in-aviation_da

(16) https://ec.europa.eu/health/sites/default/files/ehealth/docs/covid-certificate_air-transport_en.pdf

(17) Den generelle forordning om databeskyttelse (forordning (EU) 2016/679).

(18) https://ec.europa.eu/health/sites/default/files/ehealth/docs/eu-dcc_validation-rules_en.pdf

(19) EASA/ECDC COVID-19 Aviation Health Safety Protocol: Operational Guidelines for the management of air passengers and aviation personnel in relation to the COVID-19 pandemic, af 17. juni 2021, findes på https://www.easa.europa.eu/sites/default/files/dfu/Joint%20EASA-ECDC%20Aviation%20Health%20Safety%20Protocol%20issue%203.pdf

(20) ACI Europe, Survey on Digital COVID Certificates Implementation, af 8. juli 2021.

(21) Jf. afsnit 6.1 i e-sundhedsnetværkets »Guidelines on Validation of EU Digital COVID Certificates in the context of air transport« af 30. juni 2021.

(22) Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).

(23) E-sundhedsnetværkets »Guidelines on Validation of EU Digital COVID Certificates in the context of air transport« af 30. juni 2021.